
Министар животне средине, рударства и просторног планирања, доноси

ПРАВИЛНИК О УСЛОВИМА И НОРМАТИВИМА ЗА ПРОЈЕКТОВАЊЕ  СТАМБЕНИХ ЗГРАДА И СТАНОВА
I УВОДНЕ ОДРЕДБЕ
Обухват примене 
Члан 1.
Овим Правилником прописују се услови и нормативи за пројектовање, односно, израду техничке документације за стамбене зграде и станове на територији Републике Србије.
Одредбе овог Правилника примењују се и при промени намене објеката у стамбенe, доградњи стамбених објеката, уколико постоје техничке могућности за њихову примену, као и на објекте са претежно заступљеним другим наменама (пословање, комерцијалне делатности и др.) које у свом склопу имају становање. 
Одредбе овог Правилника примењују се и при реконструкцији стамбених зграда, у деловима који нису у супротности са прописима о заштити културног наслеђа, као и на пројектовање објеката намењених социјалном становању, у деловима који нису у супротности са одредбама прописа којим се уређује та област.
Oдрeдбe oвoг Прaвилникa нe примeњују сe нa пројектовање пoрoдичних стaмбeних oбjeкaтa и кућа за одмор.
Члан 2. 
При пројектовању и грађењу стамбених зграда, реконструкцији и промени намене у стамбене објекте и доградњи стамбених објеката морају се примењивати и сви други важећи прописи Републике Србије из ове области, а који нису у супротности са овим Правилником.  
Сви пројектом предвиђени материјали, грађевински елементи, производи и опрема у стамбеној згради морају бити атестирани и одговарати важећим прописима и стандардима.
Основни појмови
Члан 3.
Стамбена зграда је самостална употребна целина коју сачињава склоп просторних јединица – ( два и више ) станова, а чија је основна намена становање. 
Стан је просторна јединица, односно скуп просторија и простора који чине јединствену функционалну целину која обезбеђује услове за живљење и боравак у њему.

Величина стана одређена је нето корисном површином стана. 

Структура стана је одређена бројем и наменом просторија.
Етажа је ниво у згради, који може бити подземни и надземни.
Спратност зграде се исказује ознакама и бројем свих етажа у објекту. Број етажа зграде чији су поједини делови различите висине (спратности) исказује се бројем етажа највишег дела зграде. 

Подрум је ниво у згради који се у целости налази испод коте терена.

Сутерен је ниво у згради чији се под налази испод површине терена и који има један или више фасадних отвора изнад нивоа терена. 
Приземље је прва етажа чији се под у потпуности налази изнад нивоа терена. Приземље са становима на равном терену је етажа чија је кота пода најмање 45 см, а највише 120 см изнад коте приступа.  Уколико је објекат на нагнутом терену, дозвољена су одступања у складу са урбанистичко-техничким условима.
Спрат је ниво у згради који се налази изнад приземља, а испод кровне конструкције или поткровља.

Поткровље је последња етажа у згради која је у целини, или делимично изграђена унутар кровне конструкције зграде.
II  УСЛОВИ ЗА ПРОЈЕКТОВАЊЕ СТАМБЕНИХ ЗГРАДА И СТАНОВА
1. Паркирање возила и гаража
Члан 4.

Паркирање возила мора бити обезбеђено у оквиру грађевинске парцеле, као отворени или наткривени паркинг простор, у оквиру гараже или комбиновано, осим уколико урбанистичко-техничким условима није другачије одређено.

Број паркинг места одређује се према условима дефинисаним урбанистичким планом, а не сме бити мањи од једног паркинг места по стану.

Под гаражом у стамбеној згради подразумева се затворени простор за паркирање возила.
Најмања димензија паркинг места је  230/480 cm, а гаражног бокса 270/540 cm. 

Светла висина гаража на површинама које су предвиђене за кретање моторних возила, не сме бити мања од 2,20 m, мерено од коте готовог пода до најнижег нивоа елемената конструкције,  инсталација и опреме.
Највећи нагиб приступне рампе за гаражу износи 12% ако је рампа отворена, односно 15% ако је рампа заштићена од залеђивања или наткривена.

2. Приступне површине
Члан 5.
За приступ пешака и возила згради морају се предвидети уређене површине. Пешачки приступ мора бити минималне ширине 1,5 m код улаза у објекат.

Уколико се у објекту предвиђају и друге нестамбене намене (пословање, комерцијалне делатности и сл.) улазни простор намењен овим делатностима мора бити одвојен од улаза намењеног становању.
Уколико постоји денивелација улаза у зграду у односу на приступ објекту, приступну површину треба предвидети у складу са стандардима о приступачности. Између приступног степеништа и ветробрана неопходно је предвидети равну површину најмање у ширини степеништа, минималне дужине 1,5m. 

3. Простори за кретање у стамбеној згради
Улаз у зграду
Члан 6.

Улазни простор у зграду мора бити пројектован тако да је омогућен надзор над улазом у објекат, комуникација посетилаца са станарима (интерфон) и достава поште.

На улазу у стамбену зграду мора се предвидети ветробран. Димензије ветробрана одређују се према броју станара који га користе, као и према опреми. Најмања дубина ветробрана износи 2,00 m, а најмања ширина износи:

- до 30 станова = 1,80 m;
- до 40 станова = 2,40 m;
- до 60 станова = 3,60 m.
Најмања светла висина просторије ветробрана износи 2,40 m.
Улазна врата у стамбену зграду су минималне светле ширина 1,20 m. и морају се отварати према спољашњем простору. 
Не дозвољава се спуштање пода ветробрана испод нивоа приступне површине.

Простори за хоризoнтално кретање 
Члан 7.

Простори за хоризонтално кретање омогућавају повезивање стамбених и других простора у згради на истом нивоу.
Димензије простора за хоризонтално кретање су:

- најмања светла ширина 1,50 m,

- најмања светла висина  2,40 m,

Простори за кретање дужи од 15 m морају имати директно природно осветљење и проветравање.
Димензије помоћних или техничких простора за хоризонтално кретање су:

- најмања светла ширина износи 1,20 m,

- најмања светла висина износи 2,20 m.
Простори за вертикално кретање
Члан 8.
Степенишни простор омогућава приступ просторима за хоризонтално кретање и има следеће минималне димензије:
- светла ширина степенишног крака износи 1,20 m;
- светла ширина степенишног подеста износи 1,20 m;
- светла ширина простора испред улаза у друге просторије, станове или лифт износи 1,50 m;
- светла висина између два  степенишна крака износи 2,20 m;
- висина степеника износи највише 18 cm, а ширина газишта износи најмање 28 cm, осим за степенице ка подруму или тавану чије димензије могу бити максимално 20 cm висине, а минимално 25 cm ширине газишта.
Степенишни простор осветљава се природним путем кроз фасадне или кровне отворе. 
Члан 9.
Лифтови се обавезно уграђују у сваку стамбену зграду са пет и више етажа, рачунајући подземне и надземне, одговарајућег капацитета и карактеристика, односно према стандардима и техничким прописима из области лифтова. 
Код стамбених зграда са седам и више етажа, рачунајући подземне и надземне, или уколико у стамбеној згради, односно по једном степеништу, има више од 30 станова треба предвидети два путничка лифта одговарајућег капацитета и карактеристика, а према стандардима и техничким прописима из области лифтова.
Уколико стамбена зграда има само један лифт, минималне димензије кабине су 110x140 cm, а врата возног окна и кабине су са њихове уже стране. Светла ширина улаза у кабину лифта мора бити најмање 80 cm. 

Денивелација лифтовске станице у односу на улазе у станове није дозвољена, осим код објеката код којих уградња лифта није обавеза по овом Правилнику.

Испод возног окна лифта не смеју се налазити стамбене и пословне просторије и склоништа.

4. Стан у згради

Делови стана
Члан 10.
Сваку стамбену јединицу сачињавају следеће групе простора:

- стамбени простори;
- помоћни простори;
- простори за кретање;
- отворени простори.
Стамбени простори су простори предвиђени за боравак, обедовање, спавање и рад (дневна соба, трпезарија, спаваћа соба, вишенаменска соба и сл.).
Помоћни простори су простори предвиђени за припремање и чување хране, одржавање личне хигијене, простор за одлагање ствари, као и одржавање стана (кухиња, кухињска остава, гардероба, WС, купатило, простор или просторија за потребе домаћинства и сл.).

Простори за кретање су простори између стамбених и помоћних просторија у стану (улазни простор, дегажман, ходник, унутрашње степениште).
Отворени простори који припадају стану су лође, балкони, терасе, баште и др.
Члан 11.

Сваки стан мора имати дефинисану улазну зону чија намена може бити искључиво кретање и одлагање ствари (плакарска остава).
У случају да се у стан улази из отвореног простора (галерија) улазна зона мора бити пројектована тако да функционише као ветробран.

Диспозиција и оријентација стана
Члан 12.
Позиционирање стамбених јединица у сутеренским и подрумским етажама није дозвољено.
Не дозвољава се пројектовање станова са једностраном оријентацијом према северу, осим ако то није условљено урбанистичким условима. 
У стамбеним зградама са унутрашњим двориштем или слично организованим склоповима (нпр. двотракт), не дозвољава се постављање фасадних отвора на дневној соби према унутрашњем дворишту. Спаваће собе могу имати фасадне отворе оријентисане према унутрашњем дворишту, уколико дистанца између трактова износи најмање 6,0 m. 

Члан 13.
Уколико се за потребе вентилације и осветљења помоћних простора у стану и заједничког степеништа у објекту формира светларник његова површина се одређује се тако да сваком метру висине зграде одговара 0.5 m2 светларника, при чему он не може бити мањи од 6 m2. У случају усклађивања положаја светларника са светларником суседног објекта, ова површина може бити умањена за ¼. Минимална ширина светларника је 2,0 m.
Мора се обезбедити сервисни приступ светларнику и одводњавање атмосферских вода. 
Не дозвољава се пројектовање стамбених простора стана са оријентацијом ка светларнику.

Природно осветљење стана
Члан 14.
Све стамбене просторије у стану морају бити непосредно природно осветљене кроз фасадне отворе. 
Дозвољено је посредно осветљавање простора за припремање хране (кухиња) преко простора за обедовање, дневног боравка или простора за кретање.
Непосредно осветљење је постигнуто ако укупна површина фасадних отвора намењених осветљењу одређног простора достиже најмање  15 %  његове нето површине у основи.

Уколико се простор посредно осветљава укупна површина фасадних отвора се рачуна у складу са претходним ставом овог члана при чему се за основу узима укупна нето површина пода непосредно и посредно осветљеног простора. 

Максимална дубина једнострано осветљеног простора стана, било да је непосредно осветљен, или садржи и посредно осветљене просторе, не сме износити више од три светле висине простора који је непосредно осветљен. 

Стамбени простори и просторије морају бити осветљени преко најмање једног фасадног отвора чија висина парапета износи максимално 90 cm.

У становима типа гарсоњере најмање један фасадни отвор мора бити без парапета.
Природно проветравање стана
Члан 15.

Стамбене просторије (собе за рад, боравак и собе за спавање) и простор за припремање хране (кухиња), проветравају се непосредно, природним путем,  кроз фасадне, односно кровне отворе. 
Уколико се простор за припремање хране (кухиња) посредно осветљава (члан 14) мора се предвидети вештачко проветравање овог простора.
Купатила и оставе проветравају се природним путем кроз фасадне, односно кровне отворе, или системом вештачког проветравања. 
Структура стана
Члан 16.
Стан, према структури има следеће просторе и просторије:

- гарсоњера: улазна зона, вишенаменска соба са простором за припрему хране (чајна кухиња) и купатило;
- једнособан стан: улазна зона, просторија за припрему хране (кухиња), вишенаменска соба са простором за обедовање и купатило;
- једноипособан стан: улазна зона, просторија за припрему хране (кухиња), дневна соба, простор за обедовање, спаваћа соба за једну особу и купатило;
- двособан стан: улазна зона, просторија за припрему хране (кухиња), дневна соба, простор за обедовање, спаваћа соба за две особе и купатило; 

- двипособан и већи стан: улазна зона, просторија за припрему хране (кухиња), дневна соба, простор за обедовање, спаваће собе, купатило и WC;
Отворени простори (балкони, лође, терасе или други облик отвореног простора) обавезни су за све типове станова изузев гарсоњере. 

Организација стана
Члан 17.
Услови за формирање веза између простора и просторија у стану су следећи:

а)  Не дозвољава се директна веза између следећих просторија:

- санитарних просторија и дневне собе; 
- санитарних просторија и простора за обедовање;

- кухиње и спаваће собе, као једина веза;
- дневне собе и спаваће собе, као једина веза код двособних и већих станова.
б)  Могућност уграђивања врата мора се предвидети између следећих просторија:

- санитарних просторија и осталих простора;
- дневне собе и спаваћих соба;

- простора за кретање и спаваћих соба;
- простора за обедовање и спаваћих соба.
в)  Спаваћа соба може бити пролазна само уколико за просторе са којима је повезана то није једина веза са другим деловима стана. Ова одредба се не односи на друго купатило у стану.
г)  Уколико се за кретање између делова стана делимично користи простор дневне собе, веза мора бити постављена тангенцијално у односу на простор дневне собе, а истовремено, не сме бити позиционирана уз његов фасадни зид.
д)  Најмање једно купатило и један WC морају имати улаз из простора за кретање.
ђ)  Купатило и WC не смеју се пројектовати изнад дневне и спаваћих соба, као и кухиње станова на нижој етажи.

Минималне димензије простора и просторија у стану
Члан 18.
Просторије, намењене спавању и боравку, не смеју бити уже од половине своје дужине.  Ширина простора за припремање хране (кухиње) износи минимално 1,7 m.
Најмања ширина прoстoрa зa oбeдoвaњe износи 2,20 m.
Најмања ширина дневне собе износи :

- 3,30 m - гарсоњера до једноипособног;
- 3,40 m – двособни и двоипособни станови;
- 3,60 m – трособни и троипособни станови;
- 3,80 m - четворособни и већи.
Најмања ширина просторије за спавање износи:

- соба за 1 особу  - 2,10 m;
- соба за 2 особе  - 2,60 m;
- родитељска соба - 2,80 m.
Минимална ширина купатила износи 1,60 m.
Минимална ширина WС -а износи 1,00 m.
Минимална ширина просторије за потребе домаћинства износи 0,9 m. 
Минимална ширина простора за кретање на улазу у стан износи 1,20 m, а осталих ходника и дегажмана 0,90 m.

Ширина крака унутрашњег степеништа износи најмање 0,80 m.
Најмања дубина отворених простора стана (лође, балкони, терасе) износи 1,2 m.
Члан 19.
Најмања светла висина у свим просторијама у стану износи  2,50 m.

Оредба из претходног члана мора бити испуњена на минимално 2/3 подне површине сваке просторије у стану (у сличају денивелација плафона), односно 2/3 подне површине сваке просторије стана у поткровљу на делу где висина простора прелази  висину од 1.6 m.
Остали димензионални захтеви су изложени су табеларно члану 20.
Минималне површине простора, просторија и стана
Члан 20.
Минималне површине просторија и простора у односу на структуру стана дефинисану овим правилником, одређују се у складу са табелом 1.
Табела 1.
	Простори и просторије стана
	Структура стана

	
	Г
	1
	1,5
	2
	2,5
	3
	3,5
	4
	4,5
	5

	
	
	
	
	
	
	*а)
	б)
	а)
	б)
	а)
	б)
	а)
	б)
	а)
	б)

	Дневна соба
	мин m2
	16
	17
	17
	18
	18
	18
	18
	19
	20
	21

	Родитељска соба
	мин m2
	
	
	
	11
	11
	11
	11
	11
	11
	11

	Спаваћа соба

 са два кревета
	мин m2
	
	
	
	
	
	11

	
	11

	
	11
(x2)
	11

	11
(x2)
	11

	11
(x3)
	11
(x2)

	Спаваћа соба

са једним креветом
	мин m2

	
	
	7

	
	7


	
	7
(x2)
	7

	7
(x3)
	
	7
(x2)
	7

	7
(x3)
	
	7
(x2)

	Обедовање
	мин m2
	3,1
	4,0
	4,0
	4,0
	4,0
	5,8
	5,8
	8,5
	8,5

	Припремање хране (кухиња)
	мин m2
	3,4
	4,0
	4,0
	5,5
	6,0
	6,5
	6,5
	6,5
	6,5

	Просторија за потребе домаћинства 
	мин m2
	
	
	
	
	1,4
	1,4
	1,4
	1,9
	1,9
	1,9

	Плакарска остава за потребе домаћинства
	мин m2
	0,4
	0,4
	0,6
	0,6
	0,7
	0,7
	0,9
	0,9
	1,1
	1,1

	Плакарска остава за храну
	мин m2
	0,4
	0,4
	0,6
	0,6
	0,7
	0,7
	0,9
	0,9
	1,1
	1,1

	Купатило 
	мин m2
	2,6
	3,3
	3,3
	3,5
	3,5
	3,7
	3,7
	3,8
	3,8
	3,8

	WC-посебна просторија
	мин m2
	
	
	
	
	1,2
	1,2
	1,2
	1,2
	1,2
	1,2

	Површине балкона, лођа и тераса
	мин m2
	
	1,0
	1,3
	2,0
	2,0
	3,0
	3,0
	3,0
	3,0
	3,0

	Минимална укупна нето површина стана са комуникацијама
	мин m2
	27,5
	32
	41,3
	48
	58
	66
	77
	86
	97
	108


 
а) и б) су варијанте у зависности од структуре стана
Опрема простора и просторија у стану
Члан 21.

  
У зависности од структуре стана простори и просторије треба да испуњавају услове за смештај следеће опреме и намештаја :

а) Простор за припрему хране (кухиња):

-  гарсоњера - чајна кухиња  (кухињски блок) минималне дужине 1,5 m;

- једнособни до двособног - шпорет дим. 60/60 cm, фрижидер дим. 60/60 cm, судопер 60/60 cm и радна површина дим. 60/60cm;

- двоипособни до трособног - као у претходном ставу, с тим да је радна површина мин. дим 90/60 cm;

- троипособни до четворособног- као у претходном ставу, с тим да је радна површина мин. дим 120/60 cm;

- четвороипособни  и већи - као у претходном ставу, с тим што је радна површина димензија  мин. дим 150/60 cm;

Најмања ширина слободног пролаза, између кухињских елемената и зида, код једноредне кухиње износи 1,10 m, а између два реда елемената, код дворедне кухиње износи 0,9 m. 
б) Простор за обедовање:

- једнособни до двособног: сто дим. 80/120 cm, 4 столица дим. 40/50 cm; 

- двоипособни до четворособног: сто дим. 80/180 cm, 6 столица дим. 40/50 cm;

- четворособни  и већи: сто дим. 80/240 cm, 8 столица дим. 40/50 cm.

На оним странама стола за обедовање, где су предвиђене столице, мора се предвидети најмање 70 cm, за његово коришћење.
в) Дневна соба 

- једнособни до двоипособног: 4 седишта дим. 60/80 cm, ниски сто дим. 60/90 cm и полица-орман дим. 150/40 cm;

- трособни до четворособног: 6 седишта дим. 60/80 cm, ниски сто дим. 60/120 cm и полица-орман дим. 180/40 cm; 

- четвороипособни и већи: 8 седишта димензија 60/80 cm, ниски сто димензија 60/120 цм, полица-орман димензија 240/40 cm. 

Вишенаменска соба се димензионише на исти начин као дневна соба, с тим што се обезбеђује простор за смештај 1-2 лежаја, при чему се број седишта смањује за 2-3.

Када се у простору дневне собе предвиђа смештај породичног стола за обедовање  са столицама, захтеви који се односе на дневну собу се допуњавају захтевима који се односе на простор за обедовање.
г) Спаваћа соба 

- за једну особу: лежај 90/200 cm, орман - плакар дим. 80/60cm, ноћни сточић дим. 50/40 cm  или радна површина дим. 90/60 cm са столицом дим. 50/40 cm;
- за две особе: два лежаја дим. 90/200 cm, два ноћна сточића дим. 50/40 cm, или две радне површина дим. 90/60 cm са две столице дим. 50/40 cm и орман (плакар) дим 120/60 cm;

- родитељска соба: брачни лежај дим. 160/200 cm, радна површина дим. 90/60 cm и столица дим. 50/40 cm, или два ноћна сточића дим. 50/40 cm, орман (плакар) дим 120/60cm.

Уколико се смештај рубља и одеће предвиђа у посебном простору - гардероби, у простору за спавање се не мора предвидети простор за плакар (орман).

Пред бочним странама лежајева мора се предвидети минимално 60 cm за неометан приступ, при чему лежајеви за две особе морају бити доступни са обе бочне стране.

Пред орманима се мора се предвидети неометан приступ у ширини од најмање 70 cm.

У просторији намењеној боравку, односно спавању, могу бити предвиђена највише два лежаја. Изузетак је лежај за бебу, који се сматра привременим.

Радне површине, уместо у спаваћим собама, могу бити смештене и у дневној соби сходно структури стана. 
д) Просторије за хигијену
У купатилу се мора предвидети: 

- 1 када дим. 70/140 cm, умиваоник дим. 45/60 cm, WC шоља дим. 40/60 cm.

Туш-када минималних димензија 80/80 cm, или другачије решен простор за туширање истих димензија,  дозвољава се само у гарсоњерама и становима са више од једног купатила. 

У четворособним и већим становима, обавезно је пројектовати два купатила.

У WС-у, као посебној просторији се мора предвидети:

- WС шоља дим. 40/60 cm, умиваоник дим. 50/30 cm.

Пред опремом у просторијама за личну хигијену мора се предвидети минимално 70 cm за приступ, а пред умиваоником у WС-у најмање 60 cm. WC шоља мора имати осовински размак од зида минимално 35 cm.
е) Остала опрема 
У стану мора бити обезбеђен простор за смештај машине за прање веша димензија 60/60 cm. Испред машине за прање веша мора се предвидети слободан простор у ширини од најмање 70 cm.

У стану мора бити обезбеђен простор за чување хране и пића у виду плакарске оставе, са обавезном вентилацијом, минималне дубине 60 cm и минималне дужине:

- 0,60  m - гарсоњера до једноипособног

- 0,90  m - двособни до трособног 

- 1,20  m - троипособни и четворособни
- 1,50  m - четвороипособни и већи

У стану мора бити обезбеђен простор за потребе домаћинства у виду плакарске оставе  минималне дубине 60 cm и минималне дужине:

- 0,60  m - гарсоњера до једноипособног

- 0,90  m - двособни до трособног 

- 1,20  m - троипособни и четворособни
- 1,50  m - четвороипособни и већи

Уколико се код двоипособних и већих станова простор за потребе домаћинства предвиђа као издвојена просторија, корисна површина не сме бити мања од прописане површине плакарске оставе за одговарајући тип стана.
5. Помоћни простори у стамбеној згради
Станарске оставе
Члан 22.

Станарске оставе су просторије за потребе станара, које се предвиђају изван станова. 

Уколико постоје, станарске оставе се групишу у подруму или сутеренској етажи зграде, а ако за то нема услова, изузетно у приземљу.
Минимална површина пода једне станарске оставе износи најмање 2,0 m2, а минимална висина износи 2,20 m.

Простор за смештај прибора за одржавање хигијене зграде
Члан 23.
У згради се мора предвидети просторија за смештај прибора за одржавање хигијене зграде, минималне површине пода 2,0 m2 и најмање светле висине 2,20 m.

У овој просторији се мора предвидети точеће место са сливником у поду, а површине подова и зидова ове просторије морају омогућити мокро чишћење.
6. Конструкција, елементи, материјали и завршна обрада зграде и стана

Конструкција
Чл. 24.
Конструкција стамбене зграде, као и остали елементи материјализације објекта (фасадни зидови и отвори, кровови и др.) морају бити пројектовани од погодних, атестираних материјала трајног карактера.

Фасадни отвори
Члан 25.
Распоред, величина и облик фасадних отвора, врата и прозора, положај окова и распоред намештаја и опреме морају омогућити несметано отварање до светле ширине њиховог отвора.
Зaстaк​љeнa пoвршинa фасадних отвора мoрa бити приступaчнa зa одржавање.
Унутрашњи отвори
Члан 26.
Позиција и величина унутрашњих отвора, као и положај окова и распоред намештаја и опреме морају омогућити неометано отварање до светле ширине њиховог отвора.

Минималне светле димензије унутрашњих отвора у стану износе:

- улазна  врата у стан - ширина 90 cm
- стамбене просторије - ширина 80 cm
- кухиња - ширина 70 cm
- купатила и WC -  ширина 70 cm
Сви унутрашњи отвори морају имати минималну светлу висину 2,10 m.

Завршна обрада зграде и  стана
Члан 27.
Завршне површине зидова, плафона и подова у заједничким просторијама зграде морају бити отпорне на хабање и погодне за одржавање чистоће. 
Завршне површине зидова, плафона и подова у стану морају бити отпорне на хабање и погодне за одржавање чистоће. 
Подови и зидови у купатилу и WС-у, као и површина зидова код точионих места у просторији за припрему хране (кухињи) морају омогућити мокро чишћење до висине 1,5 m од готовог пода. 
7. Услови заштите стамбене зграде и стана
Заштита од атмосферских утицаја и подземних вода   
Члан 28.
Све површине и спојеви спољашњег омотача зграде морају бити трајно заштићени, у хоризонталном и вертикалном правцу, од утицаја ветрова, као и продора атмосферских и подземних вода, правилним пројектантским решењима и применом и уграђивањем одговарајућих, атестираних грађевинских материјала.
Члан 29.

Топлотна заштита зграде обезбеђује се одговарајућом термичком изолацијом спољашњег омотача зграде, која омогућава термичку стабилност њеног унутрашњег простора.
Фасадни отвори морају имати уграђене елементе за заштиту од сунца и прегревања у летњем периоду, као и заштиту од олује и града. 

Заштита од буке        
Члан 30.
Све просторије у којима су смештена бучна постројења (као што су дизел-агрегати, котларнице, хидрофорске станице, топлотне предајне станице, машинска просторија, возно окно, погонска опрема за проветравање и слично) не смеју се граничити са стамбеним просторијама и морају се изоловати од конструкције зграде. 
Заштита приватности и безбедност
Члан 31.
Код стамбених зграда, где се поклапају регулациона и грађевинска линија, најмање одстојање горње ивице прозорског парапета од нивоа околног терена, у приземним становима који се налазе у непосредној близини јавне комуникације, износи 1,80 m.

Код стамбених зграда чија се регулациона и грађевинска линија не поклапају, као и код станова чији су фасадни отвори орјентисани на галерије или заједничке терасе, најмање одстојање горње ивице прозорског парапета од нивоа околног терена, или пода површине заједничких простора за кретање, износи 1,60 m.

Не дозвољава се постављање фасадних отвора на зидовима једног стана који излазе на лођу или балкон другог стана.

На становима који су у оквиру исте грађевинске парцеле позиционирани наспрамно, на међусобном растојању мањем од 6,0 м, не дозвољава се постављање фасадних отвора према наспрамним становима на начин који угрожава међусобну приватност.

Преграде на лођама, које деле два стана, уграђују се по целој спратној висини и израђују од материјала који не дозвољавају сагледивост унутрашњости другог стана.
Висина заштитне ограде на степеништима и  отвореним просторима у стану и згради (лођама, балконима, терасама и слично) подигнутим над околним тереном више 0,45 m  мерено од финално обрађеног пода износи: 

- у зградама до 7 спратова 1,10 m

- у зградама преко 7 спратова 1,20 m. 

Сви фасадни отвори чиjи je пaрaпeт нижи oд 0,90 м мeрeнo oд нивoa готовог пoдa, oсим фасадних отвора оријентисаних нa лође, тeрaсe, бaлкoнe, баште или гaлeриje, мoрajу имaти дoдaтну зaштитну oгрaду у складу са предходним ставом.
Отвори у огради морају бити пројектовани тако да се онемогући пролаз предмета пречника већег од 12,0 цм и пењање деце. 

Заштита стамбених зграда од пожара 
Члан 32.
Стамбена зграда се пројектује, гради и опрема у складу са законом, прописима и стандардима који регулишу област зашитите од пожара.
Члан 33.
Стамбена зграда у којој је ниво пода у стамбеним просторијама на последњој етажи удаљен најмање 30,0 m од терена на који је омогућен приступ и интервенција ватрогасним возилима, припада категорији високих стамбених згарада и у складу са тим се примањују важећи прописи који регулишу област зашитите од пожара за ову категорију објеката.
Заштита стамбених зграда од ратних разарања

Члан 34.
У циљу заштите стамбених зграда од ратних разарања примењују се услови и нормативи који су регулисани посебним правилницима.
Члан 35.
Стан мора имати најмање један прикључак на димњак, који мора омогућити прикључење грејног тела на чврсто гориво. Чишћење димњака мора бити омогућено из заједничких просторија зграде. Ако је тај димњак намењен само употреби у ванредним околностима и запечаћен је, могуће је предвидети његово чишћење и одржавање из стана. 

Један канал може имати два прикључка на истој етажи. Висинска разлика између њих мора бити најмање 30 cm.

Заштита од атмосферских пражњења
Члан 36.
Све стамбене зграде са више од три надземне етаже имају заштиту од атмосферских пражњења, што се регулише посебним правилником.

Вертикални водови громобранских инсталација не смеју бити видни.
7. Инсталациони системи и припадајући простори
Инсталације водовода и канализације
Члан 37.

Стамбена зграда се прикључује на инсталациони систем водоснабдевања у складу са условима надлежног комуналног предузећа и техничким прописима. 

Простор за водомере позиционира се и димензионише са у складу са карактеристикама и димензијама опреме и простора за неометан приступ и сервисирање.
Пројектом се мора предвидети могућност једновремене или накнадне уградње опреме за мерење потрошње воде за сваки стан, као и сваки простор друге намене (пословање, комерцијалне делатности..и др.) појединачно.
Члан 38.

Припрема топле воде за санитарне потребе у стамбеним зградама може бити централна, за стамбену зграду у целини или појединачна, за сваки стан посебно.

У стамбеним зградама, где се просторије загревају појединачним апаратима или системима, морају се предвидети акумулациони или проточни бојлери ради припреме топле воде, или котлови за припрему топле воде и загревање стана. 

Члан 39.

Одвођење санитарних отпадних и фекалних вода из стана, односно стамбене зграде, као и одвођење атмосферских вода са кровних површина, тераса, лођа, балкона зграде и дворишних површина непосредно око зграде, мора бити обезбеђено системом фекалне и атмосферске канализационе мреже. 
Члан 40.

Главне канализационе вертикале настављају се ради проветравања, изнад крова, терасе, или било каквог отвора из простора за становање, тако да својим функционисањем не утичу  на квалитет стамбеног комфора.
Више крајева вертикала изнад највиших одвода могу се спајати у један заједнички, уз његово сразмерно проширење и обавезну уградњу принудне вентилације.
Забрањено је спајање спроводника за проветравање са димњацима или другим каналима за проветравање у згради.
Инсталације грејања стамбене зграде и стана
Члан 41.

Стамбена зграда и припадајуће стамбене јединице, морају имати дефинисан основни систем грејања.

Уколико се стамбена зграда прикључује на даљински систем грејања или довод енергента (гас), систем грејања као и потребни простори за смештај инсталација и опреме дефинишу се пројектом у складу са потребним капацитетима и условима надлежних јавних предузећа.
Уколико се у згради пројектује котларница, обавезно се мора предвидети простор за складиштење горива за грејање стамбене зграде, у зависности од врсте горива, а у складу са техничким прописима и стандардима.
У зградама у којима се предвиђа централно грејање објекта са самосталним извором грејања, мора се извести засебан димњак за ту намену.

Уколико се предвиђа грејање стaна на чврсто гориво, мoрa се предвидети прoстoр зa смeштaj истог, кojи мoрa бити издвojeн из цeлинe стaнa.
Члан 42.

За даљинско и централно грејање, пројектом се мора предвидети могућност једновремене или накнадне уградње опреме за мерење потрошње топлотне енергије за сваки стан појединачно.

Уређаји за припрему употребе енергената, односно енергије и воде, морају омогућити одвојену припрему за сваки стан и заједничке просторе зграде. Ови простори морају бити доступни из заједничких простора зграде. 

Загревањем простора и просторија у стану, у зависности од намене постижу се вредности од 20 до 24°C.

Члан 43.

Системи са директном експанзијом флуида ( нпр. индивидуални клима уређај ) се не могу користити као искључиви систем за загревање стана. Пројектом је неопходно предвидети одговарајућу позицију уређаја и све потребне прикључке и одводе.
 Електроинсталације
Члан 44.
Све стамбене зграде и станови морају бити опремљене електричним инсталацијама слабе и јаке струје које омогућавају нормалан боравак без дневне светлости, везу са телефонском, радио и телевизијском мрежом, као и коришћење трошила електричне енергије, уобичајених за ову врсту објеката.
Члан 45.

Уколико је изградња трансформаторске станице обавезна, иста се предвиђа у оквиру сопствене грађевинске парцеле, а изван стамбене зграде. 

У случају да је уградња трансформаторске станице условљена у склопу стамбене зграде, минимална дистанца стамбених јединица од трансформаторске станице, како у хоризонталном, тако и у вертикалном плану, износи 2,5 m.
Члан 46.

Свака просторна јединица (потрошач) мора имати посебно бројило (стан, пословни простор, котларница, итд.).  

Концентрација бројила за стамбену зграду са више станова изводи се у разводним орманима. Вишеспратне зграде могу имати један или више разводних ормана. Уколико се не може обезбедити концентрација мерно разводних ормана у приземљу објекта, онда се уз сагласност овлашћеног дистрибутера разводни ормани постављају по етажама.

Разводни ормани са бројилима постављају се у степенишном простору или улазном холу зграде, у за то предвиђеним нишама, или просторији у непосредној близини вертикалног канала за успонске водове. Орман са бројилима не уграђује се у подрумски простор.

Напојни водови морају бити прописно заштићени и не смеју бити видни.

Разводна табла стана, са аутоматским осигурачима, поставља се у улазној зони стана, а њене димензије условљене су карактеристикама пројектоване опреме.

Члан 47.
Сваки стан има инсталацију кабловске дистрибуције радио и телевизијског програма или заједничког антенског система.

Станови величине до двоипособног морају имати најмање једну прикључницу за радио и телевизијски програм, док станови већи од двоипособног морају имати најмање две прикључнице, односно у свакој соби по једну.
Члан 48.

У свим зградама се поставља интерфонски систем, којим се омогућава комуникација и даљинско отварање улазних врата зграде, као и укључивање осветљења степенишног простора из сваког стана.


Сваки стан мора бити опремљен електричном инсталацијом звучне сигнализације улаза у зграду и стан.
Члан 49.

Орман телефонске концентрације смешта се на погодном месту у приземљу зграде, или у подруму на сувом и доступном месту.

У сваком стану предвиђа се најмање један прикључак за директну телефонску линију.
Инсталације вештачког проветравања
Члан 50.
Уколико немају природно проветравање, инсталације вештачког проветравања морају се предвидети за седеће просторе у стану: посредно осветљан простор за припремање хране (кухиња), купатило, WC и кухињске оставе.
Члан 51.
Уколико немају природно проветравање, инсталације вештачког проветравања морају се предвидети за степенишни простор објекта, као и за техничке просторе топлотно предајне станице и просторије за смештај акумулатора, уколико постоје.
Члан 52.
Инсталације вештачког проветравања морају се предвидети за следеће техничке просторе, уколико постоје: простор за смештај електро-машинске опреме за лифт и лифтовска окна, просторија агрегата за производњу електричне енергије, гаража и котларница. 
Остали технички простори
Члан 53.

Уколико се предвиђају, технички простори намењени одлагању смећа, смештају лифтовског постројења, топлотне подстанице, котларнице, простора за припрему санитарне топле воде, дизел агрегата, уређаја за повећање притиска воде и сл., позиционирају се и димензионишу у складу са карактеристикама и димензијама опреме и простора за неометан приступ и сервисирање.
Обавезно се мора предвидети природна или вештачка вентилација ових простора, у складу са техничким прописима и стандардима. 
III  ПРEЛAЗНE И ЗAВРШНE OДРEДБE 
Члан 54.
Надзор над спровођењем одредби овог правилника врши се у оквиру техничке контроле главног пројекта.

Ступaњe нa снaгу
Члaн 55.

Oвaj Прaвилник ступa нa снaгу oсaм дaнa нaкoн њeгoвoг oбjaвљивaњa у Службeнoм глaснику Рeпубликe Србиje.
У Београду 01.01.2013.

Министар, 
др Оливер Дулић, с.р.

